## Marián Cano destaca la “resposta eficaç” de la Generalitat amb les empreses afectades per la riuada i torna a reclamar al Govern bonificacions fiscals per a la reconstrucció

*** La consellera subratlla que, “en tan sols sis mesos, s’han mobilitzat més de 76 milions en ajudes directes a les empreses, gràcies a l’aplicació de criteris de simplificació administrativa”
* La titular d’Indústria recorda que està obert el termini de sol·licituds per a accedir a les ajudes del Pla Ara Empreses, dotat amb 127,4 milions d’euros
* Cano ha participat en la presentació de l’informe ‘DANA: Lliçons apreses’, organitzat per la patronal Femeval**

**València.**

 La consellera d’Innovació, Indústria, Comerç i Turisme, Marián Cano, ha participat en l’acte de presentació de l’informe ‘DANA: Lliçons apreses’, fruit de les jornades de treball promogudes per Femeval i el Col·legi Oficial d’Enginyers Tècnics Industrials de València (COGITI València). Este document arreplega un conjunt de mesures prioritàries i correctores, sorgides de l’experiència de 40 entitats públiques i privades que han treballat activament en les fases d’emergència i recuperació després del devastador temporal.

Durant la seua intervenció, Marián Cano ha subratllat la importància de fomentar una cultura de prevenció transversal que comprenga tant les institucions com la ciutadania. “L’experiència ens ha ensenyat que només amb preparació, coordinació i visió estratègica podem minimitzar els efectes de futures catàstrofes”, ha afirmat, al mateix temps que ha defés la inversió en infraestructures resilients i sostenibles com a pilar essencial per a la recuperació ràpida i eficaç davant de fenòmens extrems.

En este sentit, la consellera ha reiterat el compromís del Consell amb la prolongació de la vida útil de la central nuclear de Cofrents, ja que la considera una infraestructura clau per a garantir el subministrament energètic en situacions d’emergència. També ha denunciat la paralització d’obres hídriques urgents, com les del barranc del Poio, el retard de les quals ha atribuït a una sobreregulació normativa que, en paraules de Cano, s’ha traduït en “una falta d’actuació inacceptable”, i ha citat de manera crítica la Llei de l’horta com a exemple d’això.

La representant del Govern Valencià ha posat l’accent en la necessitat d’actuar sense dilacions en els llits i barrancs més vulnerables del territori valencià, exigint responsabilitat i acció immediata a les administracions competents. Així mateix, ha vinculat esta situació amb l’infrafinançament estructural que té la Comunitat Valenciana, recordant que és una realitat reconeguda pel conjunt del sistema autonòmic i que ha limitat la capacitat de reacció de l’Administració.

**76 milions d’euros en ajudes directes a pimes**

Marián Cano ha destacat que “la Generalitat ha respost amb agilitat i eficàcia. En tan sols sis mesos, s’han mobilitzat 76 milions d’euros en ajudes directes a pimes, gràcies a l’aplicació de criteris de simplificació administrativa en tots els nivells”. També ha recordat que ara mateix està oberta la convocatòria del Pla Ara Empreses, amb 127,4 milions d’euros més per a impulsar la reconstrucció de les empreses afectades.

Cano ha reclamat, a més, “que esta mena d’ajudes no tributen com altres subvencions”, i ha criticat “els retards en el pagament d’indemnitzacions per part del Consorci d’Assegurances”.

Entre les prioritats immediates, ha remarcat la urgència de recuperar la mobilitat, garantir les infraestructures bàsiques i protegir l’ocupació com a eixos fonamentals per a retornar l’estabilitat econòmica i social. De la mateixa manera, ha exigit avanços substancials en infraestructures de transport i en l’aplicació de protocols clars per a evacuacions i distribució d’ajudes.

La consellera d’Innovació, Indústria, Comerç i Turisme ha reclamat una aposta decidida per la innovació tecnològica, incorporant sistemes intel·ligents de detecció precoç de fenòmens naturals, senyalística urbana avançada i solucions pròpies de les ‘smart cities’. També ha defés la promoció de l’autoconsum energètic, la creació de comunitats energètiques i el desenrotllament d’una xarxa energètica robusta i preparada per a nous reptes.

En el marc d’una recuperació sostenible, Cano ha defés la necessitat de finançar amb fons no reembossables les actuacions de reconstrucció i ha advocat per establir protocols industrials específics que permeten reactivar sectors clau durant les emergències. Així mateix, ha anunciat plans de formació i requalificació professional orientats als sectors més afectats per la dana.

La consellera ha reconegut de manera explícita l’esforç del teixit empresarial valencià i ha destacat la importància de la col·laboració publicoprivada com a instrument estratègic per a la gestió d’emergències. Finalment, ha apel·lat a la construcció d’una “nova Horta Sud del futur”, més forta, resilient i innovadora, en la qual les lliçons apreses es traduïsquen en transformació i millora per a tota la societat valenciana.

“No es tracta simplement de reconstruir el que teníem, sinó d’avançar cap a un model més sòlid i preparat per als reptes del futur. Eixa és la nostra responsabilitat i el nostre compromís institucional”, ha conclòs Cano.

Fecha: 24/04/2025